LeserbrevDette er et debattinnlegg. Innlegget gir uttrykk for skribentens holdninger.I løpet av våren har det vært mange innlegg i byens aviser som har argumentert for hvorfor Bybanen bør gå langs Bryggen. For å gi bergenserne et helhetlig bilde, vil jeg gjerne oppsummere mine viktigste argumenter for at bybanen til Åsane bør gå i tunnel fra Peter Motzfeldts gate til Sandviken.

Hastighet og sikkerhet: Ja, bybanen skal frakte innbyggerne frem og tilbake innad i egen bydel, og bidra til byutvikling og fortetning. Men banen må også være et effektivt transportmiddel som kan sikre at flere velger kollektivtransport fremfor bil. Dersom bybanen legges langs Bryggen, vil den gå saktere enn i tunnel. Som tidligere vognfører så jeg også hvor viktig det er for sikkerheten at bybanen går mest mulig i egen trasé.

Unngå bilkaos: Slik bybanetraseen langs Bryggen og i Sandviken er foreslått, vil den skape enorme trafikkproblemer i sentrum og i Sandviken. Bilene sørover skal gå i blandet trafikk med bybanen langs Bryggen. Bilene nordover skal presses opp i Øvregaten og Nye Sandviksvei, til stor ulempe for beboerne. Uavhengig av bybanetrasé må vi derfor finne en annen løsning for bilene som får dem vekk fra Bryggen og Øvregaten. Arbeiderpartiet vil heller forlenge Fløyfjellstunnelen til Eidsvåg og la bybanen gå i dagens bilvei forbi NHH.

Ta vare på verdensarven: Antikvariske myndigheter fraråder å bygge bybane over Bryggen. Å grave i områdene på en forsvarlig måte er svært vanskelig. Det er slett ikke sikkert at bybaneutbyggingen ikke vil skade de historiske bygningene på Bryggen. I Sandbrogaten vet man at det er områder som må undersøkes av geologer og graves ut med teskje. Hvis det gjøres arkeologiske funn andre steder i traseen, vil dette kunne bety store ekstrakostnader.

Trafikkfri Brygge: Arbeiderpartiet har som mål å realisere at sammenhengende byrom uten trafikk fra Torgallmenningen, over Torget og videre foran Bryggen. Dagens biltrafikk skal bort, slik at området kan benyttes til arrangementer og rekreasjon. Dersom vi bygger bybane over Bryggen, vil denne muligheten være tapt for alltid. En kan også sette spørsmålstegn ved hvor sikkert det er å la en bane som ikke kan stanse gå gjennom større folkemasser, slik den vil i denne delen av sentrum.

Kostnader: Investeringskostnader alene kan ikke avgjøre hvilken løsning vi skal velge for de neste 50 eller 100 årene. Vi må velge den beste løsningen. Prislappen har imidlertid blitt bruk som et argument mot tunnel, selv om det også er stor usikkerhet rundt kostnadene knyttet til Bryggen-traseen. Dersom vi ikke skal bygge master og trekke kjøreledninger over hele Bryggen, må bybanen gå på batteri. Dette anslås å øke driftskostnadene med mellom 25 og 40 prosent. Dette snakkes det ikke høyt om av tilhengerne av åpen løsning over Bryggen.

Jeg har respekt for at andre partier vektlegger andre argumenter og heller vil bygge bybane langs Bryggen. Arbeiderpartiet går imidlertid til valg på å bygge tunnel for bybanen bak Bryggen, og tilsvarende respekt bør vi møtes med av dem.